Gie, Dameruns, dame de Buffon, femme mon seignour Guillaume, chevalier, de Montagu, fais ascavoir à tous ceulx qui verront ces letres que gye en ma bone memoire ay faict et estaubli mon testament en tel manière. Premièrement, gie done por lou salut de mon ame ou vicaire de Saint-Remy vingt solz, a l’œuvre de Nostre Dame de Roigemont dix sols, au pont de Saint-Remy dix sols, au clers de Saint-Remy un bichot d’orge por lire mon soutier, au couvant de Reigny, quarante sols, pour pitance, à l’abbaye de Fontenay toute l’eau que gie ai, lou molin de Buffon en sus et sans comme gie ai et puis avoir en la devant dite eau en justice et seignorie et en toutes autres choses, et veut requier ma sepulture en la devant dite maison de Fontenay, et pour ce que je n’ai pas de sceau, gie ai requis l’abbé de Reigny qu’il mette son sceau en ces presentes lettres en temoing de vérité. Ce fu fait en l’an de l’Incarnation Nostre Seigneur mil deus cent soixante et un, ou mois d’aoust.